આમ છતાં ગુજરાતમાં ઉદ્યોગ, વ્યાપાર, સેવાકીય પ્રવૃત્તિઓ વિગેરે અન્ય રાજ્યોની સરખામણીએ વધુ, માટે જ સમૃદ્ધિ વધારે. જીએસટી જેવા સુધારાને કારણે થયેલ સરળીકરણ છતાં તેના અમલીકરણમાં પ્રશાસનિક અડચણો આવતાં અનેક મતદારોની નારાજગી, ચૂંટણીના સમયે વમળો પેદા કરે છે. અલ્પેશ, હાર્દિક, જીજ્ઞેશના યૌવને પકડેલ સામાજિક સિદ્ધાંતોએ થોડા સમયથી વરવું રૂપ ધારણ કરી રાજનૈતિક નિર્ણયોમાં પગપેસારો કર્યો છે. ભાજપાની પ્રતિસ્પર્ધી કોંગ્રેસને બગાસુ ખાતા પતાસાં મળી ગયા હોય તેવો અનુભવ થયો અને ત્રણેયને મનાવીને પક્ષમાં ભેળવવાનો પ્રયાસ કર્યો. નિષ્ફળતા વચ્ચે પણ રાજકીય તડજોડની ગોઠવણમાં અત્યારે તો રાહુલજી ! (હવે તો ૧૨૫ વર્ષ જૂની કોંગ્રેસનાં રાષ્ટ્રીય અધ્યક્ષ !)ના ગળામાં, ઘંટ બંધાયો છે. કોંગ્રેસ એટલી તો ગેલમાં છે કે ૪૦% ઓબીસી, ૭% એસસી/એસટી અને ૧૬% પટેલના બધા જ મત એમને મળે અને સરકાર તે જ બનાવે. તેમાંય છોટુભાઈ વસાવાની નવી ભારતીય ટ્રાયબલ પાર્ટીની ગોઠવણે અન્ય ૧૬% લોકોના મત એટલે કે ૧૫૦ સીટ કોંગ્રેસની. આ સંજોગોમાં રાજકીય સમીકરણો, મતદારોનો મિજાજ, ભાજપાની લોકચાહના, વડાપ્રધાનની સાર્વત્રિક સફળતા અને લોકોપયોગી શાસન દ્વારા સમાજના દરેક વર્ગના ઉત્થાન માટે કાર્યકરતાં ભાજપા સરકારની છેલ્લા ૨૦ વર્ષની કારકિર્દી જોતાં, વડાપ્રધાને જ ૧૫૦થી વધુ સીટ જીતવાની આશા વ્યક્ત કરી છે.